**Informatīvais ziņojums**

**Par 2017. gada 13. jūnija Ministru kabineta sēdes darba kārtības punktu**

**“Par Latvijas Republikas nacionālo pozīciju apstiprināšanu par ES kopējās nostājas projektiem pievienošanās sarunu ar Serbiju 7. sadaļā Intelektuālā īpašuma tiesības, 29. sadaļā Muitas savienība un 30. sadaļā Ārējās attiecības”**

Lai novērtētu Eiropas Savienības (ES) kandidātvalstu gatavību sākt sarunas konkrētās ES politiku jomās, Eiropas Komisija (EK) veic kandidātvalstu nacionālo tiesību aktu atbilstības ES prasībām izvērtēšanu. Serbijas tiesību aktu atbilstības ES prasībām izvērtēšana tika sākta 2013. gada septembrī. Tajās pievienošanās sarunu sadaļās, kur ES dalībvalstis ir noteikušas sarunu atvēršanas vai slēgšanas nosacījumus, EK uzrauga to izpildi. Serbijas ES pievienošanās sarunās ir 35 sadaļas. Līdz 2017. gada 13. jūnijam sarunās ar Serbiju ir atvērtas 6 sarunu sadaļas un 2 ir provizoriski slēgtas.

Tiesību aktu caurskatīšanas gaitā EK ir secinājusi, ka Serbija ir pietiekami gatava sarunu sākšanai 7. sadaļā Intelektuālā īpašuma tiesības, 29. sadaļā Muitas savienība un 30. sadaļā Ārējās attiecības.

Intelektuālā īpašuma tiesību jomā Serbija ir sasniegusi labu saskaņotības līmeni ar ES tiesību aktu kopumu (*acquis*) un izveidojusi institucionālo ietvaru intelektuālā īpašuma tiesību aizsardzībai. Serbijai ir jāturpina *acquis* pārņemšana un administratīvās kapacitātes stiprināšana. EK ir izvirzījusi trīs sadaļas slēgšanas nosacījumus, tostarp autortiesību, blakus tiesību, patentu un preču zīmju jomā.

Arī muitas savienības jomā Serbija ir sasniegusi labu tiesību aktu saskaņotības līmeni ar *acquis*. EK izvirzītie 29. sadaļas slēgšanas nosacījumi ietver *acquis* pārņemšanas turpināšanu. administratīvās kapacitātes stiprināšanu, efektīvu muitas noteikumu piemērošanu, tostarp attiecībā uz deklarāciju apstrādi, preču izcelsmi, riska analīzi. Nosacījumi paredz arī Serbijas muitas darbības un informācijas tehnoloģiju stratēģijas izstrādi.

Ārējo ekonomisko attiecību jomā Serbijas tirdzniecības politika lielā mērā atbilst ES un Pasaules Tirdzniecības organizācijas (PTO) noteikumiem, valstī ir izveidota divējādi lietojamu preču kontroles sistēma. 30. sadaļas slēgšanas nosacījumi paredz, ka Serbijai ir jākļūst par PTO dalībvalsti, jāsaskaņo savi starptautiskie līgumi ar *acquis*, jāuzlaboadministratīvā kapacitāte.

Balstoties uz šo informāciju, ir sagatavotas Latvijas nacionālās pozīcijas par ES kopējās nostājas projektiem pievienošanās sarunu ar Serbiju 7. sadaļā Intelektuālā īpašuma tiesības, 29. sadaļā Muitas savienība un 30. sadaļā Ārējās attiecības.

Latvijas pozīcija:

* Latvija atbalsta Eiropas Komisijas rekomendāciju atvērt pievienošanās sarunas ar Serbiju 7. sadaļā Intelektuālā īpašuma tiesības.
* Latvija atbalsta Eiropas Komisijas rekomendāciju atvērt pievienošanās sarunas ar Serbiju 29. sadaļā Muitas savienība.
* Latvija atbalsta Eiropas Komisijas rekomendāciju atvērt pievienošanās sarunas ar Serbiju 30. sadaļā Ārējās attiecības.

Pozīcija ir sagatavota saskaņā ar Ministru kabineta 2009. gada 3. februāra noteikumiem Nr. 96 “Kārtība, kādā izstrādā, saskaņo, apstiprina un aktualizē Latvijas Republikas nacionālās pozīcijas Eiropas Savienības jautājumos”.

Tā kā ES paplašināšanās un Serbijas pievienošanās sarunas uzskatāmas par tādām, kas būtiski skar Latvijas intereses, saskaņā ar Ministru kabineta 2009. gada 3. februāra noteikumu Nr. 96 21.1.1. punktuto apstiprināšanas kārtība paredz apstiprināšanu Ministru kabinetā.

Iesniedzējs: ārlietu ministrs E. Rinkēvičs

Vīza: valsts sekretārs A. Pildegovičs

Dailidenaite, 67015927

ginta.dailidenaite@mfa.gov.lv